**LATVIJAS REPUBLIKAS MINISTRU KABINETS**

2018. gada\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr. .§)

**Preču iznīcināšanas un atteikšanās no precēm par labu valstij piemērošanas kārtība**

*Izdoti saskaņā ar Muitas likuma*

*6. panta 16. un 17. punktu*

**1. Vispārīgie jautājumi**

1. Noteikumi nosaka:

1.1. preču iznīcināšanas kārtību;

1.2. kārtību, kādā iesniedz iesniegumu par atteikšanos no precēm par labu valstij, iesniegumā norādāmās ziņas un tam pievienojamos dokumentus.

2. Ārpussavienības preču, kas atzīta par valstij piekritīgu mantu, iznīcināšana notiek saskaņā ar valstij piekritīgās mantas iznīcināšanu reglamentējošiem normatīvajiem aktiem.

**2. Preču iznīcināšana**

**2.1.** **Preču iznīcināšana saskaņā ar muitas iestādes lēmumu**

3. Saskaņā ar Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu (turpmāk – regula Nr. 952/2013), 197. pantu iznīcina:

3.1. ārpussavienības preces, par kurām Valsts ieņēmumu dienesta rīcībā ir informācija, ka uz tām attiecas Regulas Nr. 952/2013 198. panta 1. punkta “b” apakšpunkta iv punktā minētie aizliegumi un ierobežojumi un ar konkrētajām precēm nav pieļaujama cita rīcība, kā vien to iznīcināšana;

3.2. ārpussavienības preces, pēc preču īpašnieka, valdītāja, muitas atļaujas turētāja vai tā pilnvarotās personas (turpmāk – persona) pieteikuma, ja persona Valsts ieņēmumu dienestam ir sniegusi informāciju par precēm, kuras atrodas pagaidu uzglabāšanā, brīvajā zonā vai kādā citā muitas procedūrā un uz tām attiecas Regulas Nr. 952/2013 198. panta 1. punkta “b” apakšpunkta iv punktā minētie aizliegumi un ierobežojumi un ar konkrētajām precēm nav pieļaujama cita rīcība, kā vien to iznīcināšana;

3.3. pasta komersanta rīcībā esošās ārpussavienības preces, kas ir neizsniegtie pasta sūtījumi, aizliegtie priekšmeti vai pasta sūtījumi pēc uzglabāšanas termiņa beigām, kuras ir jāiznīcina saskaņā ar pasta jomu reglamentējošiem normatīvajiem aktiem.

4. Persona saskaņā ar šo noteikumu 3.2. un 3.3. apakšpunktu iesniedz:

4.1.informāciju par preču veidu, Kombinētās nomenklatūras kodu, daudzumu (bruto un neto svars), vērtību;

4.2. muitas deklarācijas vai ieraksta deklarētāja reģistra numuru, ja uz precēm attiecas muitas deklarācija vai ieraksts deklarētāja reģistros;

4.3. regulas Nr. 952/2013 145. pantā noteiktās pagaidu uzglabāšanas deklarācijas numuru, pagaidu uzglabāšanas gadījumā;

4.4. preču uzskaites un ievedamo preču transporta pavaddokumentus, ja preces ievestas brīvajā zonā;

4.5. informāciju par preču iznīcināšanas iemeslu un iznīcināšanas vietu;

4.6. informāciju par preču iepakojuma materiālu;

4.7. regulas Nr. 952/2013 163. pantā noteiktos pavaddokumentus;

4.8. attiecīgās kompetentās iestādes izdotu dokumentu, kurš nosaka, ka ar konkrētajām precēm nav pieļaujama cita rīcība, kā vien to iznīcināšana, izņemot šo noteikumu 3.3. punktā minētajām precēm.

5. Persona šo noteikumu 4. punktā minēto informāciju un ar to saistītos dokumentus iesniedz Valsts ieņēmumu dienestā papīra formā vai elektroniska dokumenta veidā, vai izmantojot Muitas likuma 13. panta pirmajā daļā minēto Valsts ieņēmumu dienesta Elektroniskās deklarēšanas sistēmu (turpmāk – EDS).

6. Valsts ieņēmumu dienests pēc šo noteikumu 4. punktā minētās informācijas un dokumentu saņemšanas pieņem lēmumu par preču iznīcināšanu vai par atteikumu preces iznīcināt saskaņā ar regulas Nr. 952/2013 197. pantu. Valsts ieņēmumu dienests personai lēmumu paziņo EDS. Lēmumu par preču iznīcināšanu Valsts ieņēmumu dienests izdod, ietverot tajā tikai Administratīvā procesa likuma 67. panta otrās daļas 8. punktā minēto informāciju.

7. Valsts ieņēmumu dienests pieņem lēmumu atteikt preces iznīcināt saskaņā ar regulas Nr. 952/2013 197. pantu, ja persona nav sniegusi šo noteikumu 4. punktā minētās ziņas vai dokumentus.

8. Valsts ieņēmumu dienests lēmumā par preču iznīcināšanu norāda vai personai atļauts preces iznīcināt patstāvīgi, vai tikai muitas amatpersonas klātbūtnē.

9. Persona trīs darbdienu laikā pēc preču iznīcināšanas pabeigšanas Valsts ieņēmumu dienestā iesniedz aktu par preču iznīcināšanu (pielikums).

10. Ja preces iznīcina dažādās vietās, persona aktu par preču iznīcināšanu aizpilda atsevišķi par katrā iznīcināšanas vietā iznīcinātajām precēm.

11. Ja preču iznīcināšanā piedalās muitas amatpersona aktu par preču iznīcināšanu sastāda muitas amatpersona divos eksemplāros, no kuriem vienu uzglabā Valsts ieņēmumu dienestā, bet otru nodod personai.

**2.2. Preču iznīcināšana noformējot muitas deklarāciju**

12. Lai precēm, piemērotu muitas procedūru – ievešana pārstrādei, kas pieteikta kā pārstrādes darbība – iznīcināšana (turpmāk – preču iznīcināšana), persona muitas iestādē iesniedz muitas deklarāciju pārstrādes atļaujas saņemšanai, izņemot gadījumu, kad piemēro preču iznīcināšanu šo noteikumu 13. punktā minētajām precēm vai arī preces iznīcina saskaņā ar īpašo procedūru – galapatēriņš atbilstoši regulas Nr. 952/2013 254. pantam.

13. Lai piemērotu preču iznīcināšanu precēm, kas minētas Komisijas 2015. gada 28. jūlija Deleģētās regulas (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – Komisijas regula Nr. 2015/2446), 71-02. pielikumā, persona iesniedz pieteikumu Savienības Muitas kodeksa Muitas lēmumu sistēmā, izmantojot EDS.

14. Persona šo noteikumu 12. punktā minētajai muitas deklarācijai pievieno regulas Nr. 952/2013 163. pantā noteiktos preču pavaddokumentus.

15. Persona preces iznīcina, nepiedaloties muitas amatpersonai, izņemot gadījumus, kad muitas iestāde ir paziņojusi, ka preci atļauts iznīcināt tikai muitas amatpersonas klātbūtnē.

16. Persona pēc preču iznīcināšanas saskaņā ar Komisijas regulas Nr. 2015/2446 175. pantu sagatavo izpildes dokumentu un kopā ar atkritumu pārstrādes uzņēmuma izziņu par preču iznīcināšanas pabeigšanu iesniedz Valsts ieņēmumu dienestā.

17. Ja preču iznīcināšanā piedalās muitas amatpersona, tā pēc preču iznīcināšanas pabeigšanas sastāda šo noteikumu 9.punktā minēto aktu par preču iznīcināšanu divos eksemplāros, no kuriem vienu uzglabā Valsts ieņēmumu dienestā, bet otru nodod personai.

**3. Atteikšanās no precēm par labu valstij**

18. Iesniegumu par atteikšanos no precēm par labu valstij un ar to saistītos dokumentus personaValsts ieņēmumu dienestā iesniedz papīra formā vai elektroniska dokumenta veidā, vai izmantojot Valsts ieņēmumu dienesta EDS.

19. Iesniegumā par atteikšanos no precēm par labu valstij norāda:

19.1. preču īpašnieka vai valdītāja vārdu, uzvārdu un personas kodu (fiziskai personai), ja tāds ir piešķirts, vai nosaukumu, reģistrācijas numuru un adresi (juridiskai personai), kontakttālruņa numuru;

19.2. pilnvarotās personas vārdu, uzvārdu un personas kodu (fiziskai personai) vai nosaukumu, reģistrācijas numuru un adresi (juridiskai personai), pilnvaras izdevēju, pilnvaras numuru, izdošanas datumu;

19.3. preču saņēmēja vārdu, uzvārdu un personas kodu (fiziskai personai) vai nosaukumu, reģistrācijas numuru un adresi (juridiskai personai);

19.4. preču veidu, Kombinētās nomenklatūras kodu, daudzumu (bruto un neto svars), vērtību, muitas deklarācijas vai ieraksta deklarētāja reģistra numuru, ja uz precēm, no kurām atsakās par labu valstij, attiecas muitas deklarācija vai ieraksts deklarētāja reģistros.

20. Iesniegumam par atteikšanos no precēm par labu valstij pievieno attiecīgās kompetentās iestādes dokumentu, ja precēm ir nepieciešama kontrole vai atļauja, vai atzinums to atbilstībai obligātajām nekaitīguma un drošuma prasībām.

21. Valsts ieņēmumu dienests atbilstoši regulas Nr. 952/2013 199. pantam pieņem rakstisku lēmumu par atļauju atteikties no precēm par labu valstij.

Ministru prezidents Māris Kučinskis

Finanšu ministre Dana Reizniece-Ozola